F’ruling li ta l-iSpeaker Anġlu Farrugia, huwa qal li l-proklama li ngħatat lil George Farrugia b’rabta mal-iskandlu taż-żejt tkoprih ukoll għax-xhieda quddiem il-Kumitat għall-Kontijiet Pubblici. Kien iċ-ċhairman ta’dan il-kumitat id-deputat Jason Azzopardi li talab dan ir-ruling biex jgħid safejn tasal il-proklama ta’ Farrugia. Is-sur Farrugia issa mistenni jixhed fis-seduta tal-lum, l-Erbgħa. Il-kumitat tal-kontijiet pubblici rċieva wkoll ittra mingħand l-avukat ta’ Tancred Tabone, li jinsab akkużat quddiem il-Qorti b’rabta mal-iskandlu taż-żejt, fejn talab lill-Kumitat biex ma jixhidx. Il-kumitat ma laqax din it-talba u Tabone se jidher fis-seduta tal-Erbgħa bid-dritt li jkun assistit mill-avukat tiegħu. Fl-istess laqgħa il-kumitat sema x-xhieda tal-eks ufficjal eżekuttiv tal-Enemalta Karl Camilleri. Huwa qal li kien żamm il-laptop bid-dokumentazzjoni għandu biex ikun jista’ jirreferi għall-informazzjoni fih, fil- handing-over lill-ufficjal eżekuttiv il-ġdid. Għal dan l-istess għan kien żamm għandu dokumenti li kien isakkar fis-safe tal-korporazzjoni. Huwa ċahad li l-laptop u d-dokumenti żammhom sakemm jingħata xahar ħlas li kien imwiegħed lilu mill-bord tal-managemen. Il-kumitat iddeċieda li jsir konfront dirett bejn is-sur Camilleri u s-sur Antoine Galea, eks kontrollur finanzjarju tal-Enemalta. Sadanittant, il-Kumitat għall-Kontijiet Pubblici iltaqa’ biex jibda jiddiskuti  il-każ tal-Australia Hall u l-kawza li kellu l-Partit Laburista fuq l-art tax-Shipbuilding. Frankie Mercieca, ir-registratur tal-Qorti, spjega l-kawzi li l-Gvern u l-Partit Laburista kellhom kontra xulxin. Il-kumitat se jiltaqa nhar it-Tlieta sabiex titfassal il-lista tax-xhieda u kif se jimxi s-smigħ.